Die wêreld het kleur nodig! - People - Windhoek Express
Monday, May 27th, 2019 14:01:54
'n Bietjie kleur is soms al wat 'n muur nodig het om nuwe lewe in 'n vertrek te blaas, en dit is presies wat 'n kunstenaar op Gobabis doen.
24 March 2019 | People
Ida Smith, kunstenaar; Ek wil graag vakansiegangers, veral toeriste, se gunstelingvakansiefoto's op skilderdoek vaslê.
Ida geniet dit om babakamers te verf.
Tot die Gobabis-jeugsentrum spog met 'n nuwe baadjie.
Nuwe lewe vir 'n ou muur. Foto's verskaf
'n Kruispad het 'n kunstenaar gedwing om haar kunstalent voltyds uit te leef.
'n Jaar later is sy beslis nie spyt nie.
Hoewel Ida Smith al van kleintyd af teken, het sy haar passie vir skilder en verf 'n bietjie meer as 'n jaar gelede eers voltyds begin najaag.
“Ek het ontdek ek kan geld met my drome verdien,” sê sy opgewonde.
Dit het gekom nadat sy by 'n kruispad gekom het en gedwing is om 'n besluit te neem.
“Dit was toe tyd om eindelik voluit my kunstalent te gebruik en daarvan 'n lewe te maak – iets wat ek al lankal moes doen,” erken sy.
Ida glo die wêreld het kleur nodig en dat daar 'n behoefte is aan prentjies op vaal mure. “My inspirasie lê daarin om 'n ou oppervlak weer nuut te laat lyk met verf, of om 'n kaal oppervlak te kan omskep in een wat lewe.”
Vir haar is hierdie kuns baie terapeuties. Hoewel sy heeldag op haar voete is, raak sy nie sommer moeg nie. “Ek kan verf tot die son ondergaan en dit nie eens besef nie, want hierdie 'werk' geniet ek geweldig,” vertel sy.
Sy sê ook nooit “nee dankie” vir 'n uitdaging nie.
“Elke nuwe projek, soos 'n uitermatig hoë of groot muur, of 'n moeilike prentjie, gee my nuwe energie met hope adrenalien.”
Sy geniet dit terdeë om met kliënte te werk.
“Hulle het soms hul eie idees, maar ander soek weer raad,” sê sy. Die beste is wanneer kliënte vir haar sê 'hier is vir jou 'n muur, geniet jouself'. “Dan raak ek weer kind en speel is mos maar lekker,” lag sy.
Hoewel Ida op Gobabis woon, ry sy na waar ook al 'n muur haar hulp nodig het. “Ek ry graag die hele land vol en my 'Rooi Ferrari' - my betroubare Toyota Hilux, se wiele draai graag.”
Sy was die afgelope week by die kus en het al in Windhoek, Okahandja en Otjiwarongo, die mure gaan bont inkleur. “Ek versier ook graag kinderkamers en skole. Animasieprente verf baie lekker,” vertel sy.
Een van Ida se groot doelwitte is om elke lodge in die land te besoek en hul kaal mure uit te wys met idees vir moontlike sketse op mure.
Hoewel mure se verf 'n passie is, skep sy ook kuns op skilderdoek. “Ek wil graag vakansiegangers, veral toeriste, se gunstelingvakansiefoto's op skilderdoek vaslê, wat hulle dan kan oprol en saamneem na hul bestemming.”
Wat geniet Ida die meeste van haar werk?
“As ek 'n projek voltooi het, terugstaan en van ver af bekyk, asook die kliënt se tevredenheid,” sê sy trots.
As iets in haar broei, hou Ida haar lyf ook digter. Sy deel met ons 'n gedig oor haar kunswerk.
“My hoëhakskoentjies gaar stof op in my kas.
Plakkies moet leer kan klim en gemaklik pas.
My voete raak vuil soos die plaaskind binne my.
“Ek kon darem nog altyd seep en water kry.
My 'kantoor' se temperatuur kan ek nie kies.
Óf ek verbrand óf ek verkluim tot diep in my lies.
My skryfbehoeftes het my al stukkend gekou.
Ek moes al baie langer skryfgoed bou.
Hordes bye het my al amper weggedra.
Ek moes water gee en het mooi gevra.
Spierwit mure in die son het my al 'arc eyes' gegee.
Dan huil ek maar so bietjie sonder om moed op te gee.
My werkstyd hou nie altyd vyfuur op.
Soms moet ek tot donker op my leer rondhop.
Die lange leer van my was al te kort.
Gelukkig kon 'Rooi Ferrari' die hoogte uitsort.
Sterk wind het my al amper weggewaai.
Doer bo moet ek klou en nie te vinnig draai.
Ek geniet elke uitdaging van my werk.
Verf is duidelik op my hart gemerk.
Dis my passie en brood en botter . . . hard verdiend.
As jy dink verf is nie werk nie . . . ek daag jou uit my vriend . . .”
Indien jy 'n muur het wat aandag kort, besoek gerus Ida se Facebook-blad, Ida's art, of kontak haar by [email protected]